'Ek gaan nie voor my man en kind doodbrand' | Netwerk24
Deur Marita Herselman 21 Oktober 2020 17:06
Die Van Zyl-gesin van die Dealesville-distrik in die Vrystaat Woensdag by die huis nadat Suzaan uit die hospitaal ontslaan is. By haar is Deon, haar man, en GJ, hul seuntjie. Foto: Verskaf
Toe die vlamme Suzaan van Zyl (31) van die Dealesville-distrik Vrydagmiddag agter op hul bakkie vaskeer, het sy vir haarself gesê sy gaan nie voor haar man en kind doodbrand nie en het toe van die bewegende voertuig afgespring.
"Dis baie seer, dis 'n seer wat ek nie gedink het 'n mens kan hê nie," sê sy oor haar brandwonde, wat die ergste aan haar regterarm en -been is. Sy het ook blase aan haar ore.
Van Zyl is Woensdagoggend uit die Busamed-hospitaal in Bloemfontein ontslaan waar sy vir haar tweedegraadse brandwonde aan haar bene en regterarm behandel is.
Sy en Deon, haar man, het op 'n buurplaas gaan help om 'n veldbrand te beveg.
Die egpaar se vyfjarige seun, GJ, was in die bakkie toe die wind skielik draai en die vlamme haar oorval. Sy het afgespring en later in warm as geval.
"Hy het gesien toe ek hardloop en val. Hy kon nie 'n woord uitkry nie.
"Ek het so half plat probeer lê op die brandspuit, maar dit het nie gehelp nie – ek het bly brand, my bene het bly brand."
Van Zyl is daarna na 'n dokter in Boshof vir 'n inspuiting geneem.
"Toe ek daar kom, het ek op die koue teëls gaan lê en toe gaan ek in skok."
Dis vir haar baie lekker om weer terug by die huis te wees en onder meer saam as 'n gesin koffie te drink. Sy probeer ook soveel moontlik stap.
Sy sê dit was vir GJ gerusstellend om te sien sy ma is oukei.
"Ek dink hy was bekommerd dat Mamma by liewe Jesus is. Hy het net drukkies gegee en hy wil net hê ek moet saam met hom visvang."
Van Zyl het op pad na die veldbrand beeste na 'n veilige plek aangejaag nadat sy gesien het hoe hulle deur die vlamme hardloop.
Suzaan van Zyl vroeër nadat sy die brandwonde opgedoen het. Foto: Verskaf
Sy het 'n kalf wat in 'n draad vasgehardloop het, gehelp en gevoel sy maag is vuurwarm gebrand.
"Ek dog toe by myself as ek vandag net die vee en een boer kan help, 'n verskil kan maak, dan sal dit my hart bly maak. Min het ek geweet ek brand self 'n uur later."
Sy sukkel om te slaap. "As ek my oë toemaak, sien ek net die vlamme op my en waar ek hardloop en hardloop en nie van die vlamme wegkom nie."
Van Zyl sê haar dokter is baie tevrede met hoe haar wonde nou lyk. Sy gaan komende Dinsdag weer na die teater sodat dit skoongemaak en ondersoek kan word. Aan haar regterarm is 'n stukkie kunsmatige vel geheg.
Die gesin het almal vir hul ondersteuning bedank en die boere met hul enorme verliese in die veldbrande sterkte toegewens.